குழந்தை இராமர் கோயில்

குழந்தை இராமர் கோயில் (Ram Lalla Temple) இந்தியாவின் உத்தரப் பிரதேச மாநிலத்தில் அயோத்தி மாவட்டம், அயோத்தி மாநகரத்தில், விஷ்ணுவின் அவதாரமான குழந்தை இராமருக்கு அர்ப்பணிக்கப்பட்ட கோயில் ஆகும்.   இக்கோயிலை கிபி எட்டாம் நூற்றாண்டிற்கு முன்னர் பேரரசர் விக்ரமாதித்தியன் நிறுவினார்.

குழந்தை இராமர் கோயில் வளாகம் கட்டுமானப் பணி

கோயில் கட்டுமானத்திற்கு அடிக்கல் நாட்டுதல்
இந்திய உச்ச நீதிமன்றத் தீர்ப்பின் படி, இந்தியப் பிரதமர் நரேந்திரமோடி அயோத்தியில் 5 ஆகஸ்டு 2020 அன்று 67 ஏக்கர் நிலப்பரப்பில் குழந்தை இராமர் கோயில் வளாகம் நிறுவ அடிக்கல் நாட்டினார். அயோத்தியில் சுமார் ரூபாய் 1,100 கோடி மதிப்பீட்டில் பிரமாண்டமான ராமர் கோவில் கட்டப்படுகிறது. குழந்தை இராமர் கோவிலை 2023-ஆம் ஆண்டு டிசம்பர் மாதம் பக்தர்களுக்காக திறப்பது என முடிவு செய்யப்பட்டுள்ளது. அதே நேரத்தில் கோவில் வளாகத்தின் கட்டுமானப்பணிகள் முழுமையாக 2025-ஆம் ஆண்டின் இறுதியில்தான் முடியும்.  இந்தக் கோவிலுக்கான அஸ்திவாரப்பணிகள் 15 செப்டம்பர் 2021 அன்று முடிவடையும் என்று எதிர்பார்க்கப்படுகிறது. இந்தக் கோவில் 3 தளங்கள், 5 குவி மாடங்கள், கோபுரங்கள், மற்றும் 360 தூண்களுடன் பெரிதாக இருக்கும்.

கோயில் கருவறைக்கு அடிக்கல் நாட்டல்
உத்தரப்பிரதேச முதல்வர் யோகி ஆதித்யநாத் 1 சூன் 2022 அன்று குழந்தை இராமர் கோயிலின் கர்ப்பகிரகம் கட்ட அடிக்கல் நாட்டினார். கர்நாடகா மற்றும் தெலுங்கானாவில் இருந்து கிரானைட் கற்களைப் பயன்படுத்தி கருவறைக்கான பீடம் எழுப்பப்படவுள்ளது.  இராஜஸ்தான் மாநிலத்தின் பரத்பூர் மாவட்டத்தில் உள்ள பன்சி-பஹர்பூர் பகுதியில் உள்ள மலைகளில் இருந்து இளஞ்சிவப்பு நிற மணற்கற்களால் கருவறை கட்டப்படும்.

பெயர் காரணம்
இராம் லல்லா (Rama lalla) என்பதற்கு குழந்தை இராமர் என்பர். இராம் லல்லா விரஜ்மான் என்பதற்கு குழந்தை இராமரின் விக்கிரகம் எனப்பொருளாகும். ராம ஜென்மபூமியில் உள்ள இக்கோயிலின் மூலவர் குழந்தை இராமர் ஆவார். இக்கோயில் பூசை நடைமுறைகள் தற்போது ராம ஜென்மபூமி அறக்கட்டளை நிர்வகிக்கிறது.

வரலாறு

இந்துக்கள் முக்தி தரும் ஏழு நகரங்களில் ஒன்றாக ராம ஜென்மபூமியான அயோத்தியை கருதுகின்றனர். கிபி எட்டாம் நூற்றாண்டிற்கு முன்னர் பல இந்து மன்னர்கள்  இராம ஜென்ம பூமியில் உள்ள இராமர் கோயிலை பலமுறை மறுசீரமைப்பு செய்து கட்டியுள்ளனர்.

1528-இல் இராம ஜென்மபூமியில் இருந்த கோயிலை பாபரின் படைத்தலைவர் இடித்து, அச்சிதிலங்கள் மீது பாபர் மசூதி கட்டினார். இராம ஜென்மபூமியில் மீண்டும் இராமர் கோயிலைக் கட்ட இந்துக்கள் பலமுறை முயன்றனர். 

1992-இல் பாபர் மசூதி இடிப்பிற்குப் பின் மீண்டும் ராம ஜென்மபூமியில் தற்காலிகமாக குழந்தை இராமர்  சிலையை நிறுவி வழிபடப்படுகிறது.

நீதிமன்றங்களில் குழந்தை இராமர்

இராம ஜென்மபூமியின் சர்ச்சைக்குரிய 2.77 ஏக்கர் நிலம் குறித்தான வழக்கில், குழந்தை இராமரையும் சட்டப்படி ஒரு தரப்பாக அலகாபாத் உயர் நீதிமன்றம் சேர்த்துள்ளது. தற்போது குழந்தை  இராமர் கோயிலின் பூசைகளை நடத்தும் ராம ஜென்மபூமி அறக்கட்டளையை, குழந்தை இராமரின் பிரதிநிதியாக வழக்குகளில் வாதாட அலகாபாத் உயர் நீதிமன்றமும், இந்திய உச்ச நீதிமன்றமும் அனுமதித்துள்ளது.
இந்திய நீதித்துறை,  கோயில் மூலவரை  கோயில் வழக்குகளில் சட்டப்படி ஒரு தனிநபராக எடுத்துக்கொள்கிறது. எனவே கோயில் பராமரிக்கும் நிறுவனங்கள், மூலவரின் சார்பாக வழக்குகளில் வாதாட அனுமதி வழங்குகிறது.  

அயோத்தி ராம ஜென்மபூமி வழக்கில் இராம் லல்லாவின் (கடவுள் இராமரின் குழந்தை  வடிவம்) பிரதிநிதியாக உச்ச நீதிமன்றத்தில் வழக்கறிஞர்கள் கே. பராசரன் மற்றும் சி. எஸ். வைத்தியநாதன் வாதாடினர். 

9 நவம்பர் 2019 அன்று உச்ச நீதிமன்றம் வழங்கிய தீர்ப்பில் சர்சைக்குரிய 2.77 ஏக்கர் நிலத்தில் ராம ஜென்மபூமிக்குரியது என்றும், அவ்விடத்தில் குழந்தை இராமர் கோயில் கட்ட, மூன்று மாதங்களில் ஒரு அறக்கட்டளையை நிறுவ இந்திய அரசுக்கு உத்தரவிட்டு தீர்ப்பு வழங்கியது.

இலக்கியங்களில்
துளசிதாசர் இந்தி மொழியில் எழுதிய  இராமாயணத்தில் குழந்தை இராமரின் அழகை கவிநயத்துடன் எடுத்துரைக்கிறார்.

இதனையும் காண்க
 ராம ஜென்மபூமி
 ஸ்ரீராம ஜென்மபூமி தீர்த்தச் சேத்திர அறக்கட்டளை
 நிர்மோகி அகாரா
 அயோத்தி பிரச்சினை
 அனுமார் கோயில், அயோத்தி

மேற்கோள்கள்

மேலும் படிக்க

 Ram Lalla guardian faces parivar push, The Telegraph, 2 October 2010.
 Devotees back in Ram Lalla temple after verdict, SIFY News, 1 October 2010.
 Status quo in Ayodhya to be maintained: Chidambaram, SIFY News, 1 October 2010.
 Ram Lalla, the litigant in the Ayodhya case, Zee News, 1 October 2010.

வெளி இணைப்புகள்
 The Ayodhya - Babri Masjid – Ram Lalla triangle
  இந்துக்களின் சர்வதேச புனித பூமியாகும் அயோத்தி!

இந்திய இந்துக் கோயில்கள்
உத்தரப் பிரதேச இந்துக் கோயில்கள்
இராமர் கோயில்கள்
அயோத்தி
அயோத்தி மாவட்டம்